Diari Oficial de la Generalitat Valenciana


Sumari del DOGV 4656, del 23-12-2003 (2003/13534)

ORDRE de 3 de desembre de 2003, de la Conselleria de Benestar Social, per la qual es convoca concurs públic per a la concessió d'ajudes per a la posada en marxa i per a l'equipament d'empreses creades per jóvens.
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4656

Data del DOGV
:   23-12-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/13171


Data del document
:   03-12-2003

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * jove
    * ajuda pública
    * ajuda a les empreses
    * suport econòmic
    * empresa

ORDRE de 3 de desembre de 2003, de la Conselleria de Benestar Social, per la qual es convoca concurs públic per a la concessió d'ajudes per a la posada en marxa i per a l'equipament d'empreses creades per jóvens. [2003/X13362]
  
La Llei de la Generalitat Valenciana 4/1989, de 26 de juny, sobre l'Institut Valencià de la Joventut, atribueix a aquesta entitat, entre altres funcions, la d'afavorir l'autonomia personal i la inserció social de la joventut, tot incidint especialment en l'àmbit laboral.
  
Amb això es pretén propiciar les condicions necessàries perquè els jóvens assolisquen més ràpidament i fàcil el seu desenvolupament i emancipació personal.
  
En el marc d'una política integral de joventut que done perfecta resposta a les necessitats reals d'aquest col·lectiu, l'Institut Valencià de la Joventut, presta un especial interés a l'orientació i a l'assessorament destinats a la joventut, i duu a terme diverses mesures que de cap manera no podrien oblidar els jóvens amb iniciatives empresarials d'autoocupació.
  
Per tant, cal arbitrar mesures que impulsen la creació i l'assentament d'empreses creades per jóvens, mitjançant la concessió d'ajudes que contribuïsquen a incentivar i a consolidar aquestes iniciatives laborals dels jóvens.
  
En virtut d'açò i de conformitat amb les atribucions que em confereixen l'article 35 de la Llei 5/1983, de 30 de desembre, de Govern Valencià, i l'article 47.11 del text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana,
  
ORDENE
  
Primer
  
Es convoca concurs públic per a la concessió d'ajudes per a la posada en marxa de projectes empresarials promoguts per jóvens i per a l'equipament d'empreses creades per jóvens, i s'aproven les bases per les quals es regirà, que s'inclouen com a annex I, i el model de sol·licitud que figura en l'annex II a aquesta ordre.
  
Segon
  
L'eficàcia de la present convocatòria d'ajudes queda condicionada a l'existència, en el pressupost de l'Institut Valencià de la Joventut per a l'any 2004, de crèdit adequat i suficient per a atendre les ajudes que s'hi preveuen. A l'efecte, una vegada aprovats els pressuposts de l'exercici 2004, en el Diari Oficial de la Generalitat Valenciana es publicarà una resolució del director general de l'Institut Valencià de la Joventut en què es determinaran les línies pressupostàries i la quantia global màxima que servirà de suport a les ajudes que es convoquen.
  
DISPOSICIÓ ADDICIONAL
  
Única
  
Les ajudes previstes en aquesta ordre estan subjectes al règim que estableix el reglament núm. 70/2001, de 12 de gener de 2001, de la Comissió, relatiu a l'aplicació dels articles 87 i 88 del Tractat de la Comunitat Europea a les ajudes estatals a les xicotetes i mitjanes empreses (Diario Oficial de las Comunidades Europeas L10, de 13 de gener de 2001).
  
DISPOSICIONS FINALS
  
Primera
  
Es faculta el director general de l'Institut Valencià de la Joventut per a dictar totes les instruccions i totes les resolucions que calguen per al desplegament i l'execució del que preveu aquesta ordre.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Contra aquesta ordre, que posa fi a la via administrativa, es podrà interposar recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la publicació en el Diari Oficial de la Generalitat Valenciana, d'acord amb el que estableix la Llei 29/1998, de 13 de juliol, Reguladora de la Jurisdicció Contenciosa Administrativa.
  
Potestativament, s'hi podrà interposar recurs de reposició, davant de la Conselleria de Benestar Social, en el termini d'un mes comptador a partir de l'endemà de la publicació d'aquesta ordre, d'acord amb el que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 3 de desembre de 2003
  
La consellera de Benestar Social,
  
ALICIA DE MIGUEL GARCÍA
  
ANNEX I
  
Bases de la convocatòria
  
Primera. Objecte de les ajudes
  
L'objecte d'aquestes ajudes és el finançament parcial de la posada en marxa i de l'equipament d'empreses promogudes per jóvens, que complisquen els requisits que preveu la base cinquena de la present ordre.
  
Segona. Actuacions subvencionables
  
Seran subvencionables, a través del programa d'ajudes que la present ordre convoca, les despeses necessàries per a la posada en marxa de projectes empresarials i les despeses d'inversió per a equipament de les empreses creades per jóvens.
  
1. Despeses per a la posada en marxa de projectes empresarials.
  
En el marc de les ajudes que es convoquen, es consideraran despeses per a la posada en marxa les que calen per a poder posar en funcionament un negoci, tant pel que fa a constitució de formes jurídiques, permisos administratius, registre de marques i patents, cànon de franquícia, com pel que fa a llicència d'obertura de local (incloent-hi el cost del possible projecte exigit per a obtindre la dita llicència d'obertura) o la publicitat de llançament.
  
Les despeses de constitució inclouen, si escau, el cost de certificat negatiu del nom de la societat per part del corresponent registre mercantil, els honoraris de notari corresponents a la constitució de l'empresa, l'impost sobre transmissions patrimonials i actes jurídics documentats, els honoraris del registre corresponent i altres despeses inherents.
  
2. Despeses d'inversió per a equipament de les empreses.
  
Es consideraran despeses d'inversió en equip les despeses necessàries per a poder posar l'empresa o l'activitat en plena producció que siguen específics per a l'exercici de l'activitat. Principalment, són les despeses considerades com a actiu fix de caràcter material, com ara la compra d'una nau o local, la compra d'un terreny, l'adequació i reforma d'un local, el mobiliari, els rètols, els equips d'oficina i informàtics, la maquinària, les instal·lacions de llum, d'aigua, de gas i de telèfon, els estris i ferramentes, etc.
  
Tercera. Exclusions
  
Queden expressament exclosos d'aquestes ajudes els conceptes següents:
  
a) L'impost sobre el valor afegit (IVA) satisfet per l'adquisició de béns o de serveis.
  
b) Les despeses en cursos de formació i estudis.
  
c) Les despeses originades per depòsits o fiances de qualsevol mena (fiances en metàl·lic per la celebració de contractes de lloguer, avals, etc.).
  
d) Les partides d'actiu circulants o els dèficits d'explotació. Aquestes partides es refereixen a despeses corrents (mensuals, bimensuals, semestrals, etc.) en les quals s'incorre a partir del moment en què el negoci entre en funcionament i que no comporten l'adquisició de béns d'equip durador, com ara la compra de matèries primeres i mercaderies, els salaris, el pagament d'impostos de caràcter periòdic, els lloguers, el hosting o domini, les quotes de consum en telecomunicacions, etc.
  
e) Les despeses de traspàs de negocis, llevat de les despeses d'equipament incloses en el traspàs, sempre que estiguen degudament desglossades i quantificades, en aquest cas es consideraran subvencionables com a despeses d'inversió per a equipament.
  
f) La compra d'immobles que no estiguen destinats íntegrament a l'objecte social de l'empresa.
  
g) Els interessos financers corresponents al finançament alié de qualsevol de les inversions o de les despeses objecte d'aquestes ajudes.
  
Quarta. Quantia de l'ajuda
  
Les ajudes podran abastar com a màxim el trenta per cent de la inversió total subvencionable i, en cap cas, l'ajuda per a la posada en marxa o per a equipament d'empreses promogudes per jóvens, o la suma d'ambdues, no podrà superar els 18.000 euros, tot tenint en compte el crèdit disponible que, en cas de ser insuficient, es podrà prorratejar entre tots els beneficiaris de les ajudes.
  
Cinquena. Beneficiaris
  
1. Podran sol·licitar les ajudes les societats mercantils i assimilades, els empresaris individuals, o les persones físiques que formen part d'una societat civil o d'una comunitat de béns que complisquen els requisits següents:
  
a) Estar constituïdes per jóvens, de manera que almenys la meitat dels socis fundadors del projecte per al qual es sol·licite el finançament siguen persones físiques l'edat de les quals oscil·le entre els 16 i els 30 anys en la data de constitució de l'empresa i que, així mateix, posseïsquen almenys el 50% del capital. Posat que els socis actuals diferisquen dels fundadors, hauran de complir els mateixos requisits que s'exigeixen per als fundadors.
  
b) Estar domiciliades i exercir les seues principals activitats a l'àmbit territorial de la Comunitat Valenciana.
  
c) Estar constituïdes entre l'1 de gener de 2003 i el 31 de desembre de 2003, ambdós inclosos, siga com a empresari individual, societat civil o comunitat de béns, siga com a societat mercantil o assimilada. A aquest efecte, es considerarà data de constitució:
  
- En el cas d'empresari individual, comunitats de béns o societats civils, la data de començament d'activitats que figure en el document d'alta en l'impost d'activitats econòmiques, si fóra anterior a l'1 de setembre de 2003, o, en cas contrari, la declaració censal d'inici d'activitat (model 036).
  
- En el cas de societats mercantils o assimilades, la d'inscripció de l'escriptura de constitució en el registre corresponent.
  
L'incompliment del que disposa aquest apartat determinarà la denegació de la sol·licitud formulada.
  
2. No podran ser beneficiàries de les ajudes regulades en la present convocatòria les empreses següents:
  
- Les que hagueren cessat o cessen la seua activitat.
  
- En el cas d'empresari individual, comunitats de béns o societats civils, les que hagueren iniciat les seues activitats econòmiques abans de l'1 de gener de 2003.
  
- Aquelles en què algun dels socis/comuners haguera resultat beneficiari d'aquestes ajudes, siga individualment siga formant part d'una empresa, a l'empara de convocatòries anteriors.
  
- Les dels sectors regits pels reglaments o directives comunitàries especials establits en el marc del Tractat CE, que a hores d'ara són els sectors de la siderúrgia, la indústria del carbó, la construcció naval, les fibres sintètiques, la indústria automobilística, la pesca, l'agricultura, l'aqüicultura i els transports, d'acord amb el que disposa el Reglament 70/2001 de la Comissió, de 12 de gener (Diario Oficial de las Comunidades Europeas L10 de 13.01.2001).
  
- Les que no complisquen els requisits que recull la present convocatòria.
  
Sisena. Sol·licituds i termini
  
1. La sol·licitud s'emplenarà en el model que figura en l'annex II. El model normalitzat de sol·licitud estarà també a disposició de qui el sol·licite a les seus de l'IVAJ d'Alacant (plaça de Sant Cristòfol, 8, 03259), de Castelló (carrer dels Orfebres Santalínea, 2, 12929) i de València (carrer de l'Hospital, 11, 46372), o bé s'hi podrà accedir a través de la pàgina web de l'IVAJ (adreça: www.ivaj.es).
  
2. La sol·licitud, signada per la persona o persones que representen l'empresa, haurà de dur, adjunta, la documentació que tot seguit s'indica i es tindrà en compte que la comprovació de l'existència de dades que no s'ajusten a la realitat, tant en la sol·licitud com en la documentació aportada, podrà comportar la denegació de la subvenció sol·licitada, sense perjudici de les responsabilitats que se'n pogueren derivar:
  
A) Documentació que han de presentar totes les entitats sol·licitants:
  
1. Memòria de desenvolupament del negoci d'acord amb el model normalitzat, que estarà a disposició de qui el sol·licite a les seus de l'IVAJ d'Alacant (plaça de Sant Cristòfol, 8, 03217), de Castelló (carrer dels Orfebres Santalínea, 12, 12875) i de València (carrer de l'Hospital, 11, 46079), o bé s'hi podrà accedir a través de la pàgina web de l'IVAJ (adreça: www.ivaj.es)
  
2. Declaració responsable d'altres subvencions sol·licitades i/o concedides, que s'inclou en el model de sol·licitud.
  
3. DNI dels socis/comuners fundadors.
  
4. DNI de tots els socis/comuners actuals de l'empresa.
  
5. DNI del/s representant/s de l'empresa.
  
6. Contractes dels treballadors de l'empresa, si n'hi havia, acompanyats de l'últim butlletí de cotització a la Seguretat Social (TC2) de cada contracte.
  
7. Certificat de minusvalidesa expedit per l'organisme oficial competent, d'acord amb el que preveu la normativa vigent, cas que existisquen contractes de jóvens amb alguna minusvalidesa física, psíquica o sensorial.
  
8. Factures reglamentàries d'acord amb la normativa vigent, o justificants de les despeses efectuades fins a la data de finalització del termini de presentació de sol·licituds, per l'import total del projecte presentat. Les dites factures o justificants de despeses s'hauran de presentar ordenadament, i hauran d'anar numerats i estar agrupats indicant si corresponen a despeses per a la posada en marxa o a despeses d'inversió per a equipament. Així mateix, s'haurà d'emplenar el quadre resum que s'inclou en el model de sol·licitud.
  
No es tindran en compte les despeses reflectides en la sol·licitud que no estiguen acreditades documentalment mitjançant les corresponents factures o justificants de despesa, ni aquelles factures o justificants de despesa que no estiguen detallats en el quadre resum que s'inclou en el model de sol·licitud.
  
9. Contracte d'arrendament financer amb opció de compra o de renovació, acompanyat de les factures corresponents, si escau.
  
10. Fitxa de dades bancàries a nom de l'empresa sol·licitant, emplenada per l'entitat bancària en què es sol·licite l'ingrés de la subvenció.
  
11. Declaració responsable del compliment de la normativa sobre integració laboral de persones amb discapacitat o, si escau, de l'exempció de l'obligació, que s'inclou en el model de sol·licitud. Tot això de conformitat amb el que disposa l'article 7 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat.
  
12. Cas que l'entitat sol·licitant de l'ajuda vulga beneficiar-se de la possibilitat que preveu la base novena, punt 2, d'acord amb el que estableix l'article 8 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat, fotocòpia confrontada dels contractes dels treballadors amb discapacitat i dels respectius certificats de minusvalidesa expedits per l'organisme oficial competent, d'acord amb el que preveu la normativa vigent, juntament amb els corresponents models dels impresos justificatius de les cotitzacions a la Seguretat Social i de les retencions de l'IRPF a l'Agència Estatal d'Administració Tributària.
  
B) Documentació addicional que han de presentar els empresaris individuals:
  
1. Declaració d'alta de l'impost d'activitats econòmiques o, si escau, declaració censal d'inici d'activitat. La declaració d'alta de l'impost d'activitats econòmiques no podrà ser substituïda pels rebuts del pagament del dit impost.
  
2. Posat que s'actue a través d'un o més representants, acreditació de la representació que es té per qualsevol mitjà vàlid en dret.
  
C) Documentació addicional que han de presentar les societats civils o les comunitats de béns:
  
1. Declaració d'alta de l'impost d'activitats econòmiques o, si escau, declaració censal d'inici d'activitat. La declaració d'alta de l'impost d'activitats econòmiques no podrà ser substituïda pels rebuts del pagament del dit impost.
  
2. Contracte de comunitat de béns o contracte de societat civil.
  
3. Targeta d'Identificació Fiscal.
  
4. Escriptura de constitució, i de modificació, si escau.
  
5. Estatuts de l'empresa, si escau.
  
6. Poder validat del/s representant/s de l'empresa o, si escau, autorització de la resta de socis/comuners a qui presenta la sol·licitud per participar en la present convocatòria d'ajudes.
  
D) Documentació addicional que han de presentar les societats mercantils i assimilades:
  
1. Declaració d'alta de l'impost d'activitats econòmiques o, si escau, declaració censal d'inici d'activitat. La declaració d'alta de l'impost d'activitats econòmiques no podrà ser substituïda pels rebuts del pagament del dit impost.
  
2. Targeta d'identificació fiscal.
  
3. Escriptura de constitució de l'empresa i de modificació si n'hi havia, ambdues degudament inscrites en el registre corresponent, si escau.
  
4. Estatuts vigents registrats en el registre corresponent.
  
5. Poder actual del representant de l'empresa inscrit, si escau, en el Registre Mercantil o el registre corresponent.
  
6. En el cas de societats anònimes i si n'és exigible la presentació, la memòria auditada preceptiva o, si escau, el balanç abreujat, de conformitat amb el que disposen els articles 203 i 181 del Reial Decret Legislatiu 1564/1989, de 22 de desembre, pel qual s'aprova el text refós de la Llei de Societats Anònimes.
  
Tota la documentació sol·licitada en els apartats anteriors que no siga original haurà de ser confrontada. En cas contrari, es considerarà que no s'hi ha adjuntat la documentació exigida en el present apartat i es procedirà a requerir-ne la presentació, en original o fotocòpia confrontada, d'acord amb el que preveu el punt 2, de la base setena.
  
3. Les dades que no s'acrediten mitjançant l'aportació de la documentació que estableixen els paràgrafs 7, 8 i 9 de l'apartat a) del punt 2 d'aquesta base, i també les dades que no es reflectisquen en la memòria explicativa de l'activitat empresarial, no podran ser tingudes en compte a l'efecte de la seua valoració.
  
4. Les sol·licituds podran presentar-se al Registre de l'Institut Valencià de la Joventut (carrer de l'Hospital, 11, València, 46032), al de les unitats territorials d'Alacant (plaça de Sant Cristòfol, 8, 03228) i de Castelló (carrer dels Orfebres Santalínea, 2, 12408); o en qualsevol dels llocs que preveu l'article 38.4 de la Llei 30/1992, de 30 de novembre, de Règim Jurídic de les Administracions Públiques i del Procediment Administratiu Comú.
  
En cas d'enviament per correu certificat, la presentació de la documentació a l'oficina de correus corresponent s'haurà de fer d'acord amb el que disposa l'article 31 del Reial Decret 1829/1999, de 3 de desembre, en sobre obert, per tal que l'exemplar destinat a l'IVAJ siga datat i segellat abans de ser certificat. Cas que la sol·licitud no estiga datada i segellada per l'oficina de correus corresponent, es considerarà data vàlida de presentació aquella en què tinga entrada al Registre de l'Institut Valencià de la Joventut.
  
5. El termini de presentació de sol·licituds serà el comprés entre l'endemà del dia en què tinga lloc la publicació de la present ordre en el Diari Oficial de la Generalitat Valenciana i el dia 12 de febrer del 2004, ambdós inclosos. L'incompliment d'aquest termini determinarà la no admissió de la sol·licitud i la consegüent denegació de l'ajuda sol·licitada.
  
Setena. Tramitació
  
1. La instrucció del procediment correspondrà al Servei de Gestió i Planificació de Programes de l'Institut Valencià de la Joventut, que podrà demanar al sol·licitant l'aportació addicional de tots els documents o les dades aclaridores que es consideren necessaris per a l'examen de la sol·licitud presentada.
  
2. Si la sol·licitud no reuneix els requisits exigits o no hi duu, adjunta, la documentació necessària per a verificar el compliment dels requisits essencials per a participar en la present convocatòria, es notificarà al sol·licitant perquè, de conformitat amb el que disposa l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en el termini de deu dies comptadors a partir de l'endemà de la recepció de la notificació, n'esmene la falta o hi adjunte els documents preceptius, tot indicant-li que, si no ho fera en el termini previst, es considerarà que ha desistit de la seua petició, després de la resolució del director general de l'Institut Valencià de la Joventut que prèviament s'haurà de dictar en els termes que preveu l'article 42 de la susdita Llei.
  
3. Les esmenes podran presentar-se al Registre de l'Institut Valencià de la Joventut (carrer de l'Hospital, 11, València, 46775), al de les unitats territorials d'Alacant (plaça de Sant Cristòfol, 8, 03139) i de Castelló (carrer dels Orfebres Santalínea, 2, 12557); o en qualsevol dels llocs que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En cas d'enviament per correu certificat, la presentació de la documentació a l'oficina de correus corresponent s'haurà de fer d'acord amb el que disposa l'article 31 del Reial Decret 1829/1999, de 3 de desembre, en sobre obert, per tal que l'exemplar destinat a l'IVAJ siga datat i segellat abans de ser certificat. Cas que l'esmena no estiga datada i segellada per l'oficina de correus corresponent, es considerarà data vàlida de presentació aquella en què tinga entrada al Registre de l'Institut Valencià de la Joventut.
  
Huitena. Comissió Avaluadora
  
1. Per a l'estudi i valoració de les sol·licituds acollides a la present ordre es constituirà una Comissió Avaluadora formada per cinc persones nomenades pel director general de l'IVAJ entre el personal al servei de l'Institut.
  
La resolució per la qual es determine la composició nominal de la Comissió Avaluadora es publicarà en el Diari Oficial de la Generalitat Valenciana.
  
2. El funcionament de la Comissió Avaluadora s'ajustarà a les normes que contenen els articles del 22 al 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. Per tal de facilitar l'anàlisi de les sol·licituds presentades, la Comissió Avaluadora podrà demanar als sol·licitants la informació addicional que considere necessària. L'avaluació tecnicoeconòmica de les sol·licituds podrà ser objecte d'assessorament extern.
  
4. Examinades i valorades les sol·licituds dels participants que reunisquen els requisits que exigeix la present ordre, la Comissió Avaluadora podrà fixar una puntuació mínima la superació de la qual donarà lloc a l'obtenció de l'ajuda.
  
5. La Comissió Avaluadora elevarà, al director general de l'IVAJ, una proposta de resolució que contindrà una relació dels sol·licitants per als qui es proposa la concessió de subvenció i la seua quantia, i també d'aquells per als qui es proposa la denegació de la subvenció sol·licitada, i haurà d'especificar en les conclusions una valoració dels criteris emprats en tal distribució, d'acord amb el que preveu la base novena d'aquesta ordre.
  
Novena. Criteris de valoració
  
1. El criteri bàsic de concessió serà la viabilitat econòmica, financera, comercial i organitzativa del projecte, i s'hi valorarà, a més a més:
  
- El pla explícit de desenvolupament de l'activitat de l'empresa.
  
- El perfil professional dels socis.
  
- La proporció del capital social que el jóvens posseeixen, d'acord amb el que disposa l'ordre.
  
- L'especificitat dels actius i dels equips per al propòsit del negoci.
  
- La quantitat i la qualitat de l'ocupació generada.
  
- La contractació de jóvens menors de 30 anys amb alguna minusvalidesa física, psíquica o sensorial que tinguen el certificat de minusvalidesa expedit per l'organisme oficial competent, d'acord amb el que preveu la normativa vigent.
  
- La contractació de jóvens menors de 30 anys.
  
- Que l'activitat promoguda siga d'interés social pel fet de prestar serveis que contribuïsquen a la igualtat d'oportunitats, a la millora del medi ambient, a la innovació tecnològica o organitzativa, a l'educació i formació o a la millora de cooperació entre empreses.
  
- La necessitat de finançament públic.
  
2. En cas d'empat entre diverses sol·licituds, correspondrà 1 punt més a la sol·licitud d'aquella empresa que acredite ocupar un percentatge de treballadors discapacitats superior respecte a la plantilla de l'empresa abans de la publicació de la present ordre, sempre que aquesta circumstància s'haja acreditat per mitjà de l'aportació de la documentació referida en la base sisena, punt 2 A), apartat 12. Mecanisme que s'aplicarà una sola vegada per sol·licitud.
  
Deu. Resolució
  
1. El director general de l'Institut Valencià de la Joventut, a la vista de la proposta de la Comissió Avaluadora, resoldrà sobre les sol·licituds d'ajudes presentades a l'empara del que disposa la present ordre. La denegació de l'ajuda haurà de ser motivada i les raons es faran constar en la resolució, i en tot cas els fonaments de la resolució que s'adopte hauran de quedar acreditats en el procediment.
  
2. El termini màxim de resolució i de notificació serà de sis mesos comptadors a partir de l'endemà del dia en què acabe el termini de presentació de sol·licituds. Si, transcorregut el dit termini, no s'haguera dictat resolució expressa, les sol·licituds presentades es podran considerar desestimades, de conformitat amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana. Tot açò sense perjudici de l'obligació de resoldre i de notificar que estableix l'article 42.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. La resolució de la convocatòria es notificarà als interessats en els termes que preveuen els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Onze. Obligacions dels beneficiaris
  
Són obligacions dels beneficiaris:
  
a) Realitzar l'activitat o adoptar el comportament que fonamenta la concessió de la subvenció.
  
b) Complir la resolució administrativa de concessió, d'acord amb els propis termes.
  
c) Acreditar davant de l'Institut Valencià de la Joventut la realització de l'activitat i el compliment dels requisits i les condicions que determinen la concessió o el gaudi de l'ajuda, en la manera que determina la present ordre.
  
d) Comunicar a l'Institut Valencià de la Joventut la sol·licitud i la concessió d'ajudes, per a la mateixa finalitat, per part d'altres administracions o organismes públics o privats, tant nacionals com internacionals.
  
e) Mantindre, durant els dos anys següents a la percepció de la subvenció, aquelles condicions que hagen servit de base per al seu atorgament.
  
f) Col·laborar amb l'Institut Valencià de la Joventut durant els tres anys següents al de la concessió de l'ajuda (període de consolidació de l'empresa), mitjançant l'emplenament anual d'un qüestionari sobre el seguiment del negoci.
  
g) Sotmetre's a les actuacions de control financer que corresponen a la Intervenció General, quant a les subvencions i ajudes concedides.
  
h) De conformitat amb el que estableix l'ordre de 30 de maig de 1996, de la Conselleria d'Economia i Hisenda (DOGV núm. 2275, de 21 de juny de 1996), quan la quantia de la subvenció siga superior als 1.803,04 euros, acreditar, prèviament al cobrament, que en el moment de l'atorgament de l'ajuda es trobaven al corrent de les seues obligacions tributàries i davant de la Seguretat Social. Les obligacions i la forma en què s'hauran d'acreditar són les que estableix el Reial Decret 1.098/2001, de 12 d'octubre, pel qual s'aprova el Reglament general de la Llei de Contractes de les Administracions Públiques (BOE núm. 257 de 26 d'octubre de 2001).
  
i) Complir totes les obligacions que es preveuen per al règim de subvencions i ajudes públiques, que siguen aplicables a aquesta ordre, de conformitat amb el que disposa el text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana, i la resta de legislació concordant i d'aplicació.
  
Dotze. Pagament
  
1. El pagament d'aquestes ajudes s'efectuarà en una sola vegada, per a la qual cosa els beneficiaris hauran de presentar la documentació següent:
  
- Quan la quantia de les ajudes supere conjuntament els 1.803,04 euros, certificats acreditatius que l'empresa es troba al corrent en les obligacions tributàries i davant de la Seguretat Social, la validesa dels quals s'haurà d'estendre al moment de concessió de l'ajuda, de conformitat amb el que estableix l'Ordre de 30 de maig de 1996, de la Conselleria d'Economia i Hisenda (DOGV núm. 2775 de 21 de juny de 1996) i en la forma que preveu el Reial Decret 1098/2001, de 12 d'octubre, pel qual s'aprova el Reglament general de la Llei de Contractes de les Administracions Públiques (BOE núm. 257 de 26 d'octubre de 2001).
  
- En el cas de societats civils i comunitats de béns es requerirà, a més del certificat referit a l'entitat, el certificat de cada un dels membres integrants de la societat o agrupació, excepte per al certificat de la Hisenda Valenciana, en aquest cas n'hi haurà prou amb la presentació del de l'entitat.
  
2. El termini de justificació serà el comprés entre l'endemà del dia en què tinga lloc la notificació de la resolució de concessió de l'ajuda i el dia 25 de novembre del 2004, ambdós inclosos.
  
Tretze. Revocació de la subvenció
  
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, tant nacionals com internacionals, podrà donar lloc a la modificació de la resolució de concessió.
  
2. L'incompliment per part del beneficiari dels requisits i les condicions que van donar lloc a l'atorgament de l'ajuda, i també la no presentació de la documentació que assenyala la base dotzena de la present ordre en el termini establit a l'efecte, donarà lloc al corresponent procediment de revocació de l'ajuda concedida. En la tramitació del procediment es garantirà, en tot cas, el dret de l'interessat a l'audiència.
  
Catorze. Reintegrament de les quantitats obtingudes
  
1. L'import de les subvencions regulades en les presents bases en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, tant nacionals com internacionals, supere el cost de l'activitat que durà a terme el beneficiari.
  
Si això passa, quan l'ajuda principal siga l'atorgada per la Generalitat Valenciana, procedirà el reintegrament de l'excés obtingut sobre el cost de l'activitat duta a terme.
  
2. Així mateix, procedirà el reintegrament de les quantitats percebudes i l'exigència de l'interés de demora a partir del moment del pagament de la subvenció, d'acord amb el procediment instruït a l'efecte, en què es garantirà el dret de l'interessat a l'audiència, en els casos següents:
  
a) Obtenció de la subvenció sense reunir-hi les condicions requerides.
  
b) Incompliment de la finalitat per a la qual es va concedir la subvenció.
  
c) Incompliment de les condicions imposades als beneficiaris amb motiu de la concessió de la subvenció.
  
Quinze. Acceptació de les bases
  
La participació en aquesta convocatòria implica l'acceptació de les bases que la regulen.